**Udeležba na 6. ESFALP Akademiji na avstrijskem Gradiščanskem**

*(»****Dajmo mladim priložnost, da povedo .… - kajti oni imajo ideje, ki se jih starejši sploh ne zavedamo. Mladi včasih***

***potrebujejo le malo spodbude in, da jih nekdo »potisne« v reševanja problema****.«;*

Razmišljanja enega od udeležencev ESFALP Akademije, 2012)

Mednarodna organizacija WWF, katere nam najbližji center je na Dunaju, je zelo dejavna tudi na

področju izobraževanja in osveščanja mladih o zaščiti narave, rastlinskih in živalskih vrst ter o

varovanju okolja. S tem namenom organizacija aktivno izvaja program ESFALP ali »*Evropske šole za*

*živi planet*«, ki povezuje mlade s področja Podonavske regije. V zadnjih nekaj letih je program

ESFALP naredil veliko pozitivnih vplivov na mlade. Njihovo poznavanje narave, biotske pestrosti ter

aktivno vključevanje v razne okoljevarstvene dejavnosti jih je v marsikateri državi spodbudilo k

razvijanju in iskanju novih vrednot. Od leta 2008 je sodelovalo v programu že več kot 150 šol

iz enajstih držav - tudi iz Slovenije. Posebej je potrebno omeniti gospo ***Danico Bauer*** (*avstrijski WWF*)

in njeno mlajšo kolegico gospo ***Catalino Murariu*** (*romunski WWF*), ki že nekaj let z neizmerno

energijo in optimizmom vlagata napore v izvedbo programa ESFALP pri povezovanj šol. Seveda brez

finančne pomoči avstrijske »Erste Foundation« tako obsežnega projekta ne bi bilo možno izpeljati.

V letošnjem šolskem letu 2013/14 bodo mladi razvijali različne projektne naloge in to predvsem na

področju Evrope, ki se razteza ob reki Donavi - od Alp, preko Panonske nižine do Karpatov. Za ta del

še posebej velja, da je raznolik in pisan glede biotske raznovrstnosti. Navsezadnje pa je pestra tudi

kulturna raznolikost narodov, ki živimo na tem območju. Oboje ima velik pomen za razvoj naših

vrednot in s tem tudi kvalitete življenja.

V dneh od 27. septembra do 2. oktobra je potekalo že šesto uvodno srečanje ali t.im. Akademija, v

avstrijskem Illmitzu. To je mestece ob Nežiderskem jezeru, ki je del nacionalnega parka Neusiedlersee

v vzhodni Avstriji. Illmitzse v poletnem času napolni s turisti iz bližnjega Dunaja; tokrat pa je gostil 33

učiteljev iz šol Podonavske regije (Avstrije, Bolgarije, Češke, Hrvaške, Madžarske, Moldavije,

Romunije, Slovaške, Slovenije, Srbije in Ukrajine). Vsak učitelj je s seboj pripeljal po enega dijaka, ki

se je aktivno vključil v raznovrstne dejavnosti. Med slovenskimi udeleženci smo bili predstavniki treh

šol – in sicer Biotehniškega centra Naklo, gimnazije Jožeta Plečnika - Ljubljana in osnovne šole

Preserje pod Krimom.

V okviru Akademije smo dobili vse potrebne napotke o projektnih nalogah, ki jih bomo razvijali v tem

šolskem letu. Naloge bodo povezane z eno od treh predlaganih tem: Ekološki odtis, Aktivno

državljanstvo in reka Donava – življenjska črta Evrope. V okviru raznolikih delavnic smo predvsem

imeli možnost spoznavanja običajev v drugih državah, navezovanja novih stikov, prijateljstev, … .

V nadaljevanju so navedeni primeri nekaterih naših dejavnosti:

* okušali smo različne nacionalne jedi, ki smo jih udeleženci prinesli s seboj (vsekakor ni manjkala slovenska potica);
* spoznali smo, kaj je »*ekološki odtis«* in kakšen je njegov pomen;
* ob Nežiderskem jezeru smo kolesarili in opazovali pestrost ptic;
* vozili smo se s kočijami in se spomnili skoraj pozabljene zgodbe o alternativnih – okolju prijaznih transportnih rešitvah;
* v enem od rečnih kanalov Donave smo se vozili z rafti in opazovali pestrost rastlinskih in

 živalskih vrst;

* na ekološki kmetiji sredi panonske ravnine smo skuhali odličen golaž (zelenjavo smo sami nabrali in pripravili);
* sodelovali smo na posebnem večeru, kjer smo udeleženci predstavili svoje narodne pesmi, plese (slovenska skupina je predstavila nedavno evropsko prvenstvo v košarki) ,… .

Poleg ekoloških vsebin, vezanih na trajnostni razvoj, je bil program Akademije osredotočen tudi na izgradnjo vodstvenih sposobnosti profesorjev in dijakov; predstavljene so bile številne neformalne izobraževalne metode poučevanja in vodenja.

Spoznavali smo, kako se čim aktivneje vključiti v razne okoljevarstvene dejavnosti in s tem

odgovorneje vplivati na našo prihodnost v tem delu Evrope.

Predvsem pa – bilo je veliko dobre volje in smeha. Veselimo se že ponovnega – zaključnega srečanja

v Romuniji, prihodnje leto. Do takrat pa bomo na šoli pripravili razne aktivnosti v zvezi s projektom.

Več informacij in fotografij si je možno pogledati na spletni strani WWF-ESFALP (pod naslovom

Academy 2013) [**http://schools.foralivingplanet.eu/**](http://schools.foralivingplanet.eu/).

**Udeleženki tabora**:

*mag. Lenka Žigon*, prof. kemije in *Janja Tavčar* - dijakinja 2M razreda